b'\n_START_ARTICLE_\nP\xc3\xb3ros\n_START_SECTION_\nMaantiede\n_START_PARAGRAPH_\nP\xc3\xb3ros sijaitsee V\xc3\xa4limereen kuuluvassa Egeanmeress\xc3\xa4 Peloponnesoksen niemimaan ja Attikan v\xc3\xa4liss\xc3\xa4 olevassa Saroninlahdessa. Saaren erottaa Peloponnesoksen rannikosta ainoastaan noin 300 metri\xc3\xa4 leve\xc3\xa4 salmi. P\xc3\xb3roksen kaupunki sijaitsee saaren etel\xc3\xa4k\xc3\xa4rjess\xc3\xa4 t\xc3\xa4m\xc3\xa4n salmen pohjoisrannikolla, kun taas etel\xc3\xa4rannikolla Peloponnesoksen puolella sijaitsee sen er\xc3\xa4\xc3\xa4nlainen kaksoiskaupunki Galat\xc3\xa1s._NEWLINE_Saaren korkein kohta on \xc3\x93ros V\xc3\xadgla (358 metri\xc3\xa4).\n_START_SECTION_\nHistoria\n_START_PARAGRAPH_\nArkaaisella ajalla P\xc3\xb3roksen pohjoisosa eli Kalaureia (my\xc3\xb6s Kalauria, nykyinen Kalavr\xc3\xada) oli Troizenin hallinnassa, ja saaren koko antiikin historia liittyy l\xc3\xa4heisesti Troizenin vaiheisiin. 600-luvulla eaa. P\xc3\xb3ros toimi muun muassa Hermionen, Epidauroksen, Aiginan, Ateenan, Nauplian ja Orkhomenoksen kaupunkivaltioiden muodostaman amfiktyoniliiton keskuksena. Liiton tarkoituksena oli suojella kaupank\xc3\xa4ynti\xc3\xa4 argoslaisia vastaan, ja se oli sek\xc3\xa4 poliittinen, merenkulullinen ett\xc3\xa4 uskonnollinen liittouma. 500-luvulla eaa. saarelle rakennettiin merkitt\xc3\xa4v\xc3\xa4 Poseidonin temppeli, joka oli merkitt\xc3\xa4v\xc3\xa4 kulttikeskus. Demosthenes teki itsemurhan siell\xc3\xa4 vuonna 322 eaa._NEWLINE_P\xc3\xb3ros oli muun Kreikan tavoin ensin Makedonian, sitten Ptolemaiosten ja Rooman vallassa. T\xc3\xa4t\xc3\xa4 seurasivat bysanttilainen ja osmanivallan aika. Osmanivallan aika keskeytyi saarella v\xc3\xa4lill\xc3\xa4, kun saari oli venetsialaisten hallinnassa. Osmanivallan ajalta l\xc3\xa4htien P\xc3\xb3roksella oli merkitt\xc3\xa4v\xc3\xa4 kauppalaivasto. Saari oli merkitt\xc3\xa4v\xc3\xa4ss\xc3\xa4 osassa Kreikan vapaustaistelun aikana ja toimi muun muassa sijaintinsa ansiosta merkitt\xc3\xa4v\xc3\xa4n\xc3\xa4 kokouspaikkana. Vuonna 1828 saarella j\xc3\xa4rjestettiin merkitt\xc3\xa4v\xc3\xa4 kokous, jossa Iso-Britannian, Ranskan ja Ven\xc3\xa4j\xc3\xa4n l\xc3\xa4hettil\xc3\xa4\xc3\xa4t tapasivat Ioannis Kapodistriaksen ja keskustelivat t\xc3\xa4m\xc3\xa4n kanssa itsen\xc3\xa4isen Kreikan rajoista. Suunnitelma pantiin t\xc3\xa4yt\xc3\xa4nt\xc3\xb6\xc3\xb6n vuonna 1830. Saarella toimi Kreikan ensimm\xc3\xa4inen laivastoakatemia vuosina 1828\xe2\x80\x931878 ja se on ollut merkitt\xc3\xa4v\xc3\xa4 laivastosatama.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nSaaren n\xc3\xa4ht\xc3\xa4vyyksiin kuuluvat muun muassa P\xc3\xb3roksen kaupungin pieni arkeologinen museo, Kreikan laivaston historiaan liittyv\xc3\xa4t paikat sek\xc3\xa4 antiikin aikaisen Poseidonin temppelin paikka saaren pohjoisosassa.'